Staçión de Zêna Sàn Pê d'Ænn-a

A staçión de Zêna San Pê d'Ænn-a (dîta sôlo staçión de Sàn Pê d'Ænn-a ascì, Stasiùn de San Pê d'Aêna in arbenganéize, Stazione di Genova Sampierdarena in italiàn) a l'é 'na staçión feroviària ch'a se trêuva in scê lìnie Zêna-Vintimìggia, Turìn-Zêna, Milàn-Zêna e Àsti-Zêna. Avèrta inte l'ànno 1853, a l'é a-o servìçio do comùn de Zêna, capolêugo da sò çitæ metropolitànn-a, pi-â delegaçión de Sàn Pê d'Ænn-a.

 Stöia 
A prìmma staçión de Sàn Pê d'Ænn-a a l'é stæta inouguâ do 1853, a-o moménto de l'avertûa da seçión tra Zêna e Buzàlla da ferovîa di Zôvi. Co-a realizaçión da lìnia Àsti-Zêna e de quélla pe Vintimìggia (che in prinçìpio a l'anâva sôlo scìnn-a Sànn-a), s'é dovûo ingrandî sta staçión chi, ch'a l'é dónca vegnûa 'n inportànte pónto de diramaçión.

A ògni mòddo, da-o 27 de màzzo do 1962, a staçión a l'é stæta in pàrte liberâ da-o tràfego ch'a l'atraversâva, gràçie a-a construçión do ligàmme feroviàrio dirètto, vîa Granaieu, tra a ferovîa socorsâle di Zôvi e a staçión de Zêna Ciàssa Prìnçipe.

Do 2012 a socjêtæ Centostazioni, ch'a gestìsce o cazaménto da staçión, a l'à inandòu di intervénti de refæta do fabricâto, inclûxi inti travàggi de manutençión òrdenâia.

 Inpiànti 
 Pasagê 
Inta staçión gh'é sêi colìsse dêuviæ pò-u tràfego di pasagê: e quàttro ciù a nòrd (co-i nùmeri da 1 a 4), són a-o servìçio i trêni che viâgian lóngo e lìnie da e vèrso o Piemónte e a Lonbardîa; pe cóntra e colìsse 5 e 6, mìsse in paralêlo a-a còsta, són dêuviæ da-i convòlli che vàn in direçión Vintimìggia òpû vèrso Spézza. Da-arénte a ste dôe colìsse chi, gh'é i pasàggi pedonâli che méttan in conligaménto a staçión co-o pàrco e o céntro comerciâle da Scciumæa. L'intrâ prinçipâle a-a staçión a l'é quélla ch'a s'avànsa in sciâ Ciàssa de Nicolò Montàn, dónde gh'é o pónto d'interscàngio co-e lìnie di òutobi. E âtre sciortîe són quélle in sciâ Stràdda de Pòulo Rêti e in sciâ Stràdda de Stêva Dondêro, a-o mezogiórno da staçión.

Segóndo a clascìfica de RFI a staçión de Sàn Pê d'Ænn-a a l'é 'na staçión de categorîa "d'öo".

 Mèrçe 
A-a staçión a conprénde bén bén strutûe pò-u tràfego de mèrçe ascì, a caxón da prezénsa de l'arénte baçî de Sàn Pê d'Ænn-a, pàrte do pòrto de Zêna e d'ancheu inportànte scâ pe-i contéine. Defæti, ciù chò-u ligàmme co-o lanbré portoâle de Zêna Marìtima Baçî pe mêzo da coscì dîta "lìnia somergìbile", gh'é o lanbré de Sàn Pê d'Ænn-a Smistaménto, formòu de tréi pàrchi mèrçe diferénti: sàiva a dî quéllo de Fórni, quéllo do Ponçéivia e quéllo da Ciàssa d'Àrme, scibén che l'ùrtimo o no l'é ciù dêuviòu.

Sàn Pê d'Ænn-a a fonçiónn-a ascì cómme staçión pi-â sciortîa de locomotîve de Trenitalia da-o sò depòxito scitoòu ciù a nòrd, into quartê de Róieu. De ciù, gh'é ancón 'na bertèlla feroviària ciamâ "vîa cùrva" ch'a pàssa sôvia o Làrgo Jurse, ch'a pernétte o conligaménto dirètto da nòrd co-a lìnia pe Vintimìggia, sghindàndo da-o pasàggio pe-e colìsse da staçión i convòlli dirètti vèrso Sànn-a.

 Moviménto 
A staçión de Zêna Sàn Pê d'Ænn-a a l'é servîa da-i trêni regionâli de Trenitalia inte l'ànbito do sò contràtto de servìçio co-a Región Ligùria, spécce inte l'ànbito do coscì dîto servìçio feroviàrio urbâno de Zêna. In particolâ, a Sàn Pê d'Ænn-a ghe pàssa, lóngo a lìnia costêa tra Zêna Ôtri e Zêna Nèrvi, in trêno ògni 15 menûti. Gh'é pöi in trêno a l'ôa vèrso Arquâ e Nêuve, co-o bigétto urbâno ch'o l'arîva scìnn-a Zêna Pontedêximo, e un pe ôa lóngo a lìnia Zêna-Oâ-Àcqui (con bigétto urbâno scìnn-a-a staçión de Ægoasànta). Conscideràndo ségge i trêni che vêgnan da-e rivêe che quélli de conligaménto con l'entrotæra, che gh'àn tùtti capolìnia a Zêna Brìgnoe, tra e dôe staçioìn de Zêna Sàn Pê d'Ænn-a e de Brìgnoe gh'é 'na frequénsa de 'n trêno ògni 7/8 menûti.

A staçión a l'à 'n tràfego a l'ànno de ciù ò mêno 7 milioìn de pasagê, tànto ch'a l'é a tèrsa staçión ciù inportànte de Zêna dòppo quélle de Ciàssa Prìnçipe e de Brìgnoe. De ciù, l'arénte lanbré de Sàn Pê d'Ænn-a Smistaménto o l'é o céntro prinçipâle pî-a gestión do tràfego mèrçe da çitæ.

 Servìççi 
miniatura|Vìsta do pòrtego do fabricâto viâgiatoîA gestión da strutûa a l'é de conpeténsa de RFI, socjêtæ do grùppo FS, con l'ària dedicâ a-e ativitæ comerciâli ch'a l'é pe cóntra gestîa da Centostazioni. A staçión a dispónn-e de:
  Bigeterîa a sportéllo
  Bigeterîa ötomàtica
  Sâla d'atéiza
  Servìççi igénichi
  Pòsto de Poliçîa feroviària
  Cafè
  Ristorànte
  Barachìn da giornâli
  Bitêghe
  Parchézzo
  Pónto pi-â recàrega di mézzi elétrichi

 Interscàngi 
Da-arénte a-a staçión gh'é a fermâta de coriêre de "Montàn/Sàn Pê d'Ænn-a" (Montano/Sampierdarena FS), spartîa inte træ pensilìnn-e.
  Coriêre AMT do traspòrto pùblico locâle da çitæ metropolitànn-a de Zêna (lìnie 3, 7, 8, 8/, 9, 18, 18/, 66, 165, 618, 660).
  Tascì.

 Galerîa d'inmàgine 

 Nòtte 

 Âtri progètti 

Sàn Pê d'Ænn-a